b'\n_START_ARTICLE_\nTurid Balke\n_START_SECTION_\nBiografi\n_START_PARAGRAPH_\nTurid Balke scenedebuterte i 1952 og har v\xc3\xa6rt ansatt ved Tr\xc3\xb8ndelag Teater, Folketeatret og Chat Noir, samt frilansoppdrag ved flere scener, blant andre ved S\xc3\xb8dra Teater i Malm\xc3\xb8 i 1959. Blant hennes tidlige teaterroller kan en nevne Petrea i Det lykkelige valg, Hilde i Fruen fra havet og Kvitugla i Olav Duuns Medmenneske. Hun har utover sin skuespillerkarriere skrevet og iscenesatt en rekke stykker for barn, blant annet En modig mygg som hun blant annet satte opp p\xc3\xa5 Nationaltheatret i 1972. Fra 1972 var hun sammen med Pernille Anker med p\xc3\xa5 \xc3\xa5 starte opp barneteatervirksomheten ved Scene 7, og de to startet i 1975 frilansgruppen Filiokusteatret, der Balke var en drivende kraft frem til 1982. _NEWLINE_Turid Balke har ogs\xc3\xa5 gjort seg bemerket i flere barnefilmer, blant annet i Ivo Caprinos Ugler i mosen fra 1959 og de to Kamilla og tyven-filmene. Hun har utover det hatt biroller i en rekke norske filmkomedier slik som L\xc3\xa5n meg din kone (1958), S\xc3\xb8nner av Norge (1961), Alle tiders kupp (1964) og Noe helt annet (1985). Hun hadde ogs\xc3\xa5 en liten birolle i den amerikanske action-eventyr-filmen Den 13. krigeren fra 1999._NEWLINE_Turid Balke hadde ogs\xc3\xa5 utdannelse fra Statens h\xc3\xa5ndverks- og kunstindustriskole og b\xc3\xa5de malte og laget fargerike treleker, som gnavbrikker og sm\xc3\xa5 hus og figurer i det hun kalte \xc2\xabBalkeby\xc2\xbb, inspirert av hennes barndoms Kirkenes._NEWLINE_Hun fikk Kulturdepartementets illustrasjonspris for tegningene i Det begynte en fredag i Finvik._NEWLINE_Turid Balke var oldebarn av maleren Peder Balke.'